เอไอเอ ยืดเวลาชำระเบี้ยประกันภัย
เอไอเอ ประเทศไทย ยืดเวลาชำระเบี้ยประกันภัย จาก 31 วัน เป็น 90 วัน ช่วยเหยื่อน้ำท่วม
5 พ.ย. 2553

เอไอเอ ประเทศไทย ยืดเวลาชำระเบี้ยประกันภัย จาก 31 วัน เป็น 90 วัน ช่วยเหยื่อน้ำท่วม
นายคาร์ล เบม ประธานเจ้าหน้าที่ฝ่ายปฏิบัติการ เอไอเอ ประเทศไทย กล่าวว่า ได้ออกมาตรการพิเศษเพื่อช่วยเหลือผู้เอาประกันภัยของเอไอเอที่ประสบภัยน้ำท่วมที่กรมธรรม์ครบกำหนดชำระเบี้ยประกันภัยในช่วงระหว่าง 1 ก.ย. – 30 พ.ย. 2553 โดยบริษัทจะขยายระยะเวลาผ่อนผันการชำระเบี้ยประกันภัยจากปกติ 31 วันเป็น 90 วันทุกรายงวดชำระเบี้ยประกันภัยรวมทั้งรายเดือน โดยกรมธรรม์ที่ชำระเบี้ยประกันภัยในช่วงระยะเวลาผ่อนผันนี้ถือว่ากรมธรรม์มีผลบังคับ และสามารถใช้สิทธิเบิกสินไหมทดแทนได้ครบถ้วนตามเงื่อนไขของกรมธรรม์ 
นอกจากนี้ บริษัทจะผ่อนผันยกเว้นดอกเบี้ยสำหรับการต่ออายุกรมธรรม์และการชำระคืนเงินกู้อัตโนมัติเต็มจำนวนที่ดำเนินการภายใน 150 วันนับจากวันครบกำหนด 
รวมทั้ง ยกเว้นค่าธรรมเนียมการออกกรมธรรม์และบัตรประจำตัวผู้เอาประกันภัยที่ชำรุดหรือสูญหายจากน้ำท่วมอีกด้วย บริษัทเชื่อว่ามาตรการเหล่านี้จะช่วยคลายความกังวลและบรรเทาความเดือดร้อนให้แก่ลูกค้าของบริษัทที่ประสบภัยน้ำท่วมจนไม่สามารถชำระเบี้ยประกันภัยได้ตามกำหนด ซึ่งมาตรการพิเศษนี้จะสิ้นสุดในวันที่ 30 เม.ย. 2554